CELEX: 32012D0640
Language: mt
Date: 2012-10-11 00:00:00
Title: 2012/640/UE: Deċiżjoni ta’ Implimentazzjoni tal-Kummissjoni tal- 11 ta’ Ottubru 2012 dwar l-allokazzjoni lil Spanja ta’ jiem addizzjonali fuq il-baħar fit-Taqsimiet VIIIc u IXa tal-ICES għajr il-Golf ta’ Cadiz (notifikata bid-dokument numru C(2012) 7086)

17.10.2012   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 284/13
            
         DEĊIŻJONI TA’ IMPLIMENTAZZJONI TAL-KUMMISSJONI
   tal-11 ta’ Ottubru 2012
   dwar l-allokazzjoni lil Spanja ta’ jiem addizzjonali fuq il-baħar fit-Taqsimiet VIIIc u IXa tal-ICES għajr il-Golf ta’ Cadiz
   (notifikata bid-dokument numru C(2012) 7086)
   (It-test bl-Ispanjol biss huwa awtentiku)
   (2012/640/UE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament tal-Kunsill (UE) Nru 43/2012 tas-17 ta’ Jannar 2012 li jiffissa, għall-2012, l-opportuntajiet tas-sajd disponibbli għall-bastimenti tal-UE għal ċerti stokkijiet tal-ħut u għal ċerti gruppi ta’ stokkijiet tal-ħut li mhumiex suġġetti għal negozjati jew ftehimiet internazzjonali (1), u b’mod partikolari l-punt 8 tal-Anness IIB tiegħu,
   Billi:
   
               (1)
            
            
               Il-punt 5.1 flimkien mat-Tabella I tal-Anness IIB tar-Regolament (UE) Nru 43/2012 jispeċifika l-għadd massimu ta’ ġranet li fihom bastimenti tal-Unjoni ta’ tul totali ta’ 10 metri jew aktar, u li għandhom abbord xbieki tat-tkarkir regolati (tartaruni Daniżi u rkaptu simili b’malji ta’ 32 mm jew aktar u għeżul b’malji ta’ 60 mm jew aktar u konzijiet tal-qiegħ), jistgħu jkunu preżenti fit-Taqsimiet VIIIc u IXa tal-ICES, għajr il-Golf ta’ Cadiz, mill-1 ta’ Frar 2012 sal-31 ta’ Jannar 2013.
            
         
               (2)
            
            
               Il-punt 8.5 tal-Anness IIB tar-Regolament (UE) Nru 43/2012 jippermetti li l-Kummissjoni talloka, permezz ta’ att ta’ implimentazzjoni, għadd ta’ jiem addizzjonali fuq il-baħar li fihom bastiment jista’ jiġi awtorizzat mill-Istat Membru tal-bandiera tiegħu biex ikun preżenti fiż-żona meta jkun qed iġorr abbord kwalunkwe rkaptu regolat, abbażi tal-waqfiet permanenti mill-attivitajiet tas-sajd li saru bejn l-1 ta’ Frar 2011 u l-31 ta’ Jannar 2012.
            
         
               (3)
            
            
               Fit-28 ta’ Ġunju 2012, Spanja ressqet talba li turi li tmien bastimenti tas-sajd waqfu b’mod permanenti l-attivitajiet tagħhom tas-sajd bejn l-1 ta’ Frar 2011 u l-31 ta’ Jannar 2012. Fid-dawl tad-dejta mressqa, u b’referenza għall-metodu ta’ kalkolu stabbilit fil-punt 8.2 ta’ dak l-Anness, Spanja għandha tiġi allokata sebat (7) ijiem addizzjonali fuq il-baħar għall-bastimenti msemmija fil-punt 1 ta’ dak l-Anness, għall-perjodu bejn l-1 ta’ Frar 2012 u l-31 ta’ Jannar 2013.
            
         
               (4)
            
            
               Il-miżuri pprovduti f’din id-Deċiżjoni huma skont l-opinjoni tal-Kumitat dwar is-Sajd u l-Akkwakultura,
            
         ADOTTAT DIN ID-DEĊIŻJONI:
   Artikolu 1
   L-għadd massimu ta’ jiem fuq il-baħar li għalihom bastiment li jtajjar il-bandiera ta’ Spanja jista’ jiġi awtorizzat li jkun preżenti fit-taqsimiet VIIIc u IXa tal-ICES għajr il-Golf ta’ Cadiz, li jkun qed iġorr abbord kwalunkwe rkaptu regolat u mhu suġġett għall-ebda kundizzjoni speċjali elenkata fil-punt 6.1 tal-Anness IIB tar-Regolament (UE) Nru 43/2012, kif stabbilit fit-Tabella I ta’ dak l-Anness, għandu jiżdied għal 157 jum fis-sena.
   Artikolu 2
   Din id-Deċiżjoni hija indirizzata lir-Renju ta’ Spanja.
   
      Magħmul fi Brussell, il-11 ta’ Ottubru 2012.
      
         
            Għall-Kummissjoni
         
         Maria DAMANAKI
         
            Membru tal-Kummissjoni
         
      
   
   
      (1)  ĠU L 25, 27.1.2012, p. 1.